Kestell-moorde: Saak uitgestelFoto bloot ter illustrasie. (Argieffoto) Die saak teen twee mans, wat van die moord op sewe mense op die plaas Lismor buite Kestell in die Vrystaat verdink word, is tot Woensdag uitgestel sodat die beskuldigdes regsverteenwoordiging kan bekom. Kamohelo Motankisi (34) en Lerato Selepe (22) staan tereg op sewe aanklagte van moord, twee aanklagte van verkragting, een aanklag van roof met verswarende omstandighede, een aanklag van huisbraak, en een aanklag van die onwettige besit van vuurwapens, sê Phaladi Shuping, woordvoerder van die Nasionale Vervolgingsgesag. Motankisi en Selepe word daarvan beskuldig dat hulle verlede week Vrydag betrokke was in die moord op Sesi Smit, haar seun en vyf werknemers. Smit se Ford Ranger is ook gesteel en is later verlate gevind op die pad tussen Kestell en Bethlehem. Maroela Media het vroeër berig die twee mans is ŉ paar uur ná die voorval in die Bohlokong- informele nedersetting in Bethlehem aangekeer. Hulle het twee vuurwapens in hul besit gehad. “Die twee mans het sonder ŉ prokureur in die hof verskyn en aangedui dat hulle aansoek wil doen vir regsverteenwoordiging. Die saak is tot Woensdag 20 Julie uitgestel.” Francois Wilken, president van Vrystaat Landbou (VL), sê die tragedie wat op 15 Julie op die plaas afgespeel het, het weereens die weerloosheid van plaasgemeenskappe uitgelig. Jakkals le Roux, voorsitter van VL se landelike veiligheidskomitee, sê die organisasie het met skok kennis geneem van die onsinnige moorde en veroordeel dit ten sterkste. “Dit is in hierdie stadium nog nie bekend wat presies aanleiding gegee het tot die gewetenlose dade waarin verskeie onskuldige mense hul lewens verloor het nie. Ons bespiegel nie oor wat die motief vir die sinnelose moorde was nie. Ons vertrou dat behoorlike ondersoek deur die polisie daartoe sal lei dat suksesvolle vervolging en skuldigbevinding in die hof sal geskied.” Le Roux meen die regstelsel kan nie in hierdie geval en alle ander gevalle waar onskuldige slagoffers hul lewens verloor, die gemeenskap verder faal nie. Die grootste aantal persone wat hul lewens in ŉ ernstige geweldsmisdaad op ŉ plaas in die Vrystaat verloor het, het in hierdie geval sedert die Landelike Beveiligingstrategie (LBS) in werking getree het, plaasgevind. “Dit bevestig die weerloosheid van plaasgemeenskappe waar die groot areas dikwels yl bevolk is,” voeg Wilken by. “Elke sinnelose moord op ŉ lid van die landbougemeenskap is ’n gevaar vir voedselsekerheid, aangesien die slagoffers hulle lewens gegee het om op ’n manier by te dra en toe te sien dat daar kos op die landsburgers se tafels is.”